După alegerile desfășurate în cursul lunii februarie, pentru alegerea conducerii Universității "Ștefan cel Mare" din Suceava (USV) și instalarea acesteia la începutul lunii martie, a venit rândul alegerii conducerilor facultăților din cadrul instituției de învățământ superior. În urmă cu câteva zile au demarat înscrierile pentru concursul de selecție a decanilor celor 11 facultăți, care se va finaliza în jurul datei de 25 aprilie a anului curent. Atunci vom cunoaște numele decanilor de la Facultatea de Drept și Științe Administrative, Facultatea de Economie, Administrație și Afaceri, Facultatea de Educație Fizică și Sport, Facultatea de Inginerie Alimentară, Facultatea de Inginerie Electrică și Știința Calculatoarelor, Facultatea de Inginerie Mecanică, Autovehicule și Robotică, Facultatea de Istorie și Geografie, Facultatea de Litere și Științe ale Comunicării, Facultatea de Medicină și Științe Biologice, Facultatea de Silvicultură și Facultatea de Științe ale Educației.
La concurs se pot înscrie persoane din cadrul USV sau din orice facultate de profil din țară ori din străinătate, care pe baza audierii în plenul Consiliului Facultății, au primit avizul acestuia de participare la concurs. Candidaturile se depun în perioada 25-27 martie la Registratura USV. Mai multe detalii pot fi obținute pe site-ul usv.ro, secțiunea Alegeri USV 2024.